ועדת המשנה לבחינת המשבר בעסקים קטנים, כנסת 16, פרוטוקול מספר 2, 2003-07-08 10:30

רוחמה אברהם-בלילא: בוקר טוב לכולם, אני שמחה לפתוח את ישיבת ועדת המשנה של לעסקים קטנים ובינוניים.

רוחמה אברהם-בלילא: זו ישיבתה השנייה של הוועדה, כאשר הנושא העיקרי שלצורך כך היא הוקמה, הקרן להון חוזר.

רוחמה אברהם-בלילא: בחודש אפריל שנה זו התכנסה ועדת הכספים, דנה בקרן, מכיוון שאמור היה לפוג תוקפה של ערבות המדינה.

רוחמה אברהם-בלילא: כיו"ר הוועדה מצאתי לנכון שיש טעם ועניין לבדוק את כל נושא הקריטריונים.

רוחמה אברהם-בלילא: הקריטריונים היו בלתי אפשריים למימוש, כאשר בעל עסק רצה לקבל הלוואה, ידו לא הייתה משגת לקבל אותה.

רוחמה אברהם-בלילא: מאז עברו לערך כשלושה חודשים, התקיימו ישיבות עם משרד האוצר ומשרד התמ"ת.

רוחמה אברהם-בלילא: תמונת המצב ההתחלתית היתה, נתק מוחלט בין האוצר לתמ"ת בנושא הזה.

רוחמה אברהם-בלילא: התקיימו פגישות רבות גם עם חלקכם, אני שמחה לראותכם כאן.

רוחמה אברהם-בלילא: אני רוצה להצהיר ולומר, שאני רואה חשיבות גדולה מאוד בטיפולה של הממשלה בכל המגזר הקשור לעסקים קטנים ובינוניים.

רוחמה אברהם-בלילא: אני מאמינה שהצמיחה האמיתית תבוא אך ורק מהמגזר הזה.

רוחמה אברהם-בלילא: כלומר, אם נצליח להביא לידי שינוי חשיבה ואימוץ קריטריונים כאלה ואחרים של הממשלה כלפי המגזר הזה, נוכל לגרום לשינוי משמעותי במשק, שנמצא באחת מהתקופות הקשות ביותר.

רוחמה אברהם-בלילא: מאז ועד היום, הן האוצר ובשיתוף פעולה עם התמ"ת הביאו למצב, להצעה של קרן חדשה, שאושרה בשבוע שעבר בקבינט חברתי-כלכלי.

רוחמה אברהם-בלילא: אחד הדברים שהפריעו בקרן הנ"ל, המכשול הביורוקרטי הכבד של בעל העסק על מנת לממש את קבלת ההלוואה.

רוחמה אברהם-בלילא: אני חושבת שיש כאן הישג אך אינני חושב שזה ההישג שיביא תשובה כוללת למגזר הזה.

איתן רוב: אני רוצה להודות ליושבת הראש, אני מוכרח לומר לכם, הצורה שמדהירים את משרדי הממשלה בהקשר לעסקים קטנים בחודשיים האחרונים היא מאוד מסיבית ולא בכדי.

איתן רוב: יש לכם בקטע הזה אוזן קשבת ונציגה אוטנטית.

איתן רוב: בתחילת הדברים אני ארצה לתאר מה המצב שממנו יצאנו, על התרומה והחשיבות של עסקים קטנים, אין ספק לגבי החשיבות.

איתן רוב: אנחנו מנסים למצוא דרך איך לסייע למגזר הזה, קודם כל, לעבור את התקופה המאוד קשה, בין היתר, להפיק לקחים מההתנהלות עד היום ולבחון איזה כשלים היו לנו במערכת, למה לא קרה מה שהתכוונו אליו, כדי לנסות ולהגיע לכלי אחר שיהיה אפקטיבי ויעזור לעסקים קטנים לעבור את התקופה הקשה.

איתן רוב: כפי שאתם יודעים, בסוף שנת 2002 החלה לפעול קרן לעסקים קטנים, קרן שהוגדרה להון חוזר בערבות מדינה.

איתן רוב: לקרן הזאת הוקצו 100 מיליון שקלים.

איתן רוב: הקרן זכתה להיענות די מועטה כשמסתכלים במבחן התוצאה.

איתן רוב: הוגשו כ-200 פניות, אושרו על ידי הבנק 55 בקשות, מתוכן בוצעו 35 הלוואות.

יעקב ליצמן: אתה אומר שהוגשו 200 בקשות, 55 אושרו, כלומר 25%.

איתן רוב: בערך 65% הלוואות בוצעו, 33 מתוך 55.

איתן רוב: אנחנו ועדה מאוד פרקטית, אנחנו לא רוצים לעסוק בארכיאולוגיה, אני כרגע נותן רק סקירת מצב.

רוחמה אברהם-בלילא: זמננו היום קצר, מדובר בנושא חשוב, בשבוע הבא נקיים ישיבה נוספת במידה ולא נסיים היום, אני רוצה שהיום כולנו נספיק לומר את דברנו על קצה המזלג.

איתן רוב: היקף ההלוואות שבוצעו בסך של 6 מיליון שקלים.

איתן רוב: בדקנו בקרב הלקוחות - חלק ממייצגי הלקוחות נמצאים פה - בדקנו מה היו החסמים, למה הגענו לנתונים האלה מצד אחד.

איתן רוב: מצד שני בדקנו בקרב הבנקים, למה מעט בנקים נכנסו לתהליך ומה החסמים ומה הסיכונים מבחינת הבנקים שהדברים האלה קרו.

איתן רוב: כמובן שיש גופים נוספים בתהליך הזה כמו הגוף הבודק, חברת תבור, מר מיכאל תבור יושב פה, ויועצים נוספים שבאנו אתם בדברים.

איתן רוב: לבקשת היושבת ראש, נפגשנו עם כל הנציגים של כל המגזרים המייצגים, התאחדות בעלי המלאכה, התעשייה הזעירה, לה"ב, התאחדות התעשיינים, לשכות המסחר, כל מי שיש לו יד ורגל בעניין, והסתבר לנו, שללווים היו מספר חסמים בקרן הקודמות.

איתן רוב: אחד, הייתה דרישה של היעדר חריגות בבנקים - זה חסם מאוד משמעותי.

איתן רוב: שתיים, היתה דרישה של שלוש שנות ותק לעסק.

איתן רוב: שלוש, היתה דרישה של הון עצמי בשיעור של 5%.

איתן רוב: נדרש רישום שעבוד שוטף על נכסי העסק.

איתן רוב: היו שורה של חסמים שהיו משמעותיים אשר הקשו מאוד על תפעול הקרן.

איתן רוב: בנוסף לזה, היה גם חסם לתפיסת המערכת הבנקאית, הסיכון התפעולי היה גדול מהסיכון הכלכלי.

איתן רוב: מה הם הגדירו סיכון תפעולי?

איתן רוב: במובן הזה, שהם צריכים לחלת את הכסף.

איתן רוב: מבחינתם, ההתנהלות הזאת מול האוצר היתה גורם שמרתיע.

רוני בריזון: במילים אחרות, הם מפחדים מהאוצר יותר מהקליינטים.

איתן רוב: זה לא במילים אחרות, זה במילים מפורשות.

איתן רוב: בפועל נותרו לבנקים עשרות מיליוני שקלים חובות פתוחים בערבות מדינה שטרם מומשו.

איתן רוב: כאשר הצגנו את התמונה גם לשר האוצר, הייתה הנחייה ברורה, שאנחנו רוצים לייצר כלי שיפיק את הלקחים מהכשלים של הפעם הקודם, לפשט את ההליכים, להסיר את החסמים, ליצור מקור מימון לעסקים הקטנים, לאפשר להם בין היתר להשתמש בזה לא רק להון חוזר, אלא גם אם עסק קטן שרוצה להשקיע בעוד מכונה, שיוכל להשתמש בכספי הקרן לדבר הזה, לא להתנות את הכסף רק לנושא של הון חוזר.

יעקב ליצמן: זה ניתן גם לכיסוי גירעונות?

איתן רוב: לא, לכיסוי גירעונות, לא להחליף חוב בחוב, זאת לא הכוונה.

איתן רוב: זאת לא המטרה.

יורי שטרן: לכן הקרן ההיא מתה כי נתנו כסף רק למי שהיה כסף.

איתן רוב: לא, זה לא נכון, לפני חצי דקה תיארתי את המצב.

איתן רוב: חיפשנו כלים שיאפשר להסיק את המסקנות.

איתן רוב: אחת המסקנות שהגענו אליה, שהמדינה פחות טובה בניהול הדברים, אנחנו לא צריכים לנהל את הקרן, המדינה צריכה להקצות את הסכומים שהיא יכולה להקצות,להגדיר את הסיכון שלה ולאפשר לגורמים שמתמקצעים בזה, בין אם הבנקים ובין אם גופים מקצועיים - לנהל את זה.

איתן רוב: כאשר ישבנו עם הגופים השונים, הם באו עם יועצים מהתחום הפרטי, חלקם יושבים כאן, גם נציגים של בנק אוצר החייל, גם חזי ברקוביץ שעבד עם לה"ב, גם מר מיכאל תבור, עברנו לכלי, במקום שהמדינה תשתמש בקרן ערבות מדינה, עברנו לקרן תקציבית, המדינה מגדירה את הסיכון שלה.

איתן רוב: ניהלנו משא ומתן עם הבנקים והגענו ליצירת קרן, שהמדינה תשקיע 50 מיליון שקל, ועל יד זה, ביחסי מינוף של 1:5, יוצרים קרן בהיקף של 250 מיליון שקל, כאשר הקרן הקודמת היתה בהיקף של 100 מיליון שקל.

איתן רוב: המדינה שמה פיקדון של 50 מיליון שקל, הריבית מצטרפת גם לקרן, על סמך הפיקדון שהמדינה שמה, היקף הקרן עומד על-פי חמש, ניהול הקרן נעשה באמצעות ועד מנהל של הקרן, יושבים בו נציג בנק, נציג ועדת ההיגוי - היום הוא משנה למנכ"ל תמ"ת - נציג הגוף הכלכלי, מר תבור.

איתן רוב: המדינה לא מנהלת את הקרן.

יורי שטרן: איזה בנקים נכנסו להסדר?

איתן רוב: כדי לא לעכב את התהליך, כי מאוד חשוב להגיע להפעלת הקרן החדשה במהירות המרבית, בקרן הקודמת עבדנו עם שני בנקים, בנק אוצר החייל ובנק דיסקונט, כדי לא לעכב את התהליך, היום אנחנו מפעילים את שני הבנקים הללו.

איתן רוב: במקביל, נציע לבנקים נוספים להיכנס לתהליך.

איתן רוב: נדמה לי שהיושבת ראש באה בדברים לפחות עם אחד הבנקים, יש בנק נוסף שהביע עניין להיכנס, אנחנו מאוד נשמח לזה.

איתן רוב: נשמח גם לבנקים נוספים שיירצו להיכנס כי היום מבחינת הסיכון קטן יותר וזה כלי שלהערכתנו יהיה אטרקטיבי.

איתן רוב: היתרונות הבולטים של הכלי החדש, אנחנו מכפילים את המקורות שאנחנו מעמידים לרשות העסקים הקטנים בתקופה של מיתון, שזה מאוד דרמטי.

איתן רוב: בנוסף לזה, אנחנו יוצרים קרן אטרקטיבית יותר מבחינה תפעולית, היא מוגדלת ומבוססת על צורכי הבנקים.

איתן רוב: אוצר המדינה מגדיר את הסיכון, זה נכון שהוא נותן פי שלוש כסף ממה שהגדיר קודם בסיכון, אבל זה בעקבות פנייה של היושבת ראש ובסיכום עם שר האוצר.

איתן רוב: אנחנו מפשטים את ההליכים של תפעול הקרן.

איתן רוב: יורדם החסמים המהותיים שתיארתי קודם לתפעול הקרן.

איתן רוב: גם מנגנון היישום לפירעון של חובות הבנקים, המנגנון מוגדר ופשוט.

איתן רוב: הפיקדון נמצא אצלם והכלי הזה מוביל את הסיכון לאפס.

איתן רוב: כמו כן, העברת צומת ההחלטה מקרן שמנוהלת מערבות המדינה לוועד מנהל, ועד שמורכב מהבנקים, מהגוף המנהל וכדומה.

איתן רוב: אנחנו מעריכים שהכלי הזה יהיה משמעותי ויעיל.

איתן רוב: בימים אלה אנחנו עוסקים בגיבוש הקריטריונים הסופיים לתפעול כאשר אנחנו עושים זאת בתיאום, קיבלתי הערות גם מהגופים שיושבים פה, יש הרבה דיס-אינפורמציה, למשל, שאלו אותי, למה אישרתם את המגבלה של הון עצמי, אמרתי, אין את המגבלה של הון עצמי.

רוחמה אברהם-בלילא: לכן אני רוצה שתפרט, אני לא רוצה להתעסק בשמועות, אבל אני שואלת, אם גיבשתם קריטריונים, אני מבקשת שתציין אותם כאן.

רוחמה אברהם-בלילא: בנוסף, אני רוצה שתתאר לי תמונת מצב, אני בעלת עסק, רוצה לקבל הלוואה, איך אתה רואה את הקריטריונים מתממשים מול הבנקים, מול משרד האוצר וכו'.

רוחמה אברהם-בלילא: תפשט לי את התהליך של קבלת ההלוואה.

יורי שטרן: ראשית, אני רוצה לברך אותך על כל פעולותייך בנושא.

יורי שטרן: אם יש משהו שיכול לשנות ת את מצב העסקים, זאת הקרן הזאת.

יורי שטרן: לדעתי רצוי לאחד אותה עם הקרן ההיסטורית לעסקים קטנים, בסך הכל מדובר באותו מנדט, ולעשות משהו מקיף.

יורי שטרן: על מה מתה הקרן הקודמת לעסקים קטנים?

יורי שטרן: על שני דברים.

יורי שטרן: האחד, ההסדרים עם הבנקים.

יורי שטרן: כאן אני רואה התקדמות.

יורי שטרן: דבר שני, החשיפה המעטה שהייתה לבנקים, 20% סיכון שהם לקחו על עצמם, הביאה בסופו של דבר, שמי שיכול היה לקבל כסף זה מי שיש לו כסף.

יורי שטרן: למעשה המטרה של ההתערבות הממשלתית היתה לתת כסף למי שחלש בשוק.

רוחמה אברהם-בלילא: אבל כרגע יש שינוי בעמדת הממשלה.

יורי שטרן: כאן הדבר המרכזי, איך אתם מורידים את המחסום ונותנים לבנקים הרגשה - - -

רוחמה אברהם-בלילא: זה בבסיס העיקרון.

יוסי שריד: הדבר השני, על מנת שהעסקים ישתמשו בכסף בתבונה, קמה מערכת שלמה של סיוע לעסקים קטנים, הרשות לעסקים קטנים.

יוסי שריד: השנה היא קורסת, התקציב שלה בשנה שעברה היה 22 מיליון שקל, היום מדובר ב-12 מיליון שקל.

רוחמה אברהם-בלילא: זה לא הנושא היום, אשמח לכנס ישיבה נוספת.

רוחמה אברהם-בלילא: כרגע אנחנו דנים בקרן הון חוזר.

יורי שטרן: משפט נוסף, אם משרד האוצר יתנו למערכת הזאת לקרוס בשנה הנוכחית, היא לא תפעל ותקום לתחייה בשנה הבאה.

יורי שטרן: בספטמבר השנה יתקיים כנס בין-לאומי לעסקים קטנים, אנחנו מגיעים אל הכנס ככלי שבור.

יורי שטרן: אם הקרן הזאת לא תפעל, זה ייגמר לא טוב.

איתן רוב: הנושא הזה של הטיפול בעסקים הקטנים, בין היתר פרויקט החונכות ושורה של פרוייקטים שמלווים ואמורים לתמוך בפרוייקט הזה, אני יודע שהיה דין ודברים בין שר האוצר לשר התעשייה, אני משוכנע שבישיבה הבאה תוכלו לקבל דיווח.

איתן רוב: היו כמה דברים שסוכמו שיסייעו בנושא העסקים הקטנים.

רוחמה אברהם-בלילא: אנחנו נקיים ישיבה שתיוחד לנושא הזה.

איתן רוב: ככל שזה נוגע לקריטריונים לקבלת הלוואה מהקרן, כמו שאמרתי, קם צוות שאמור לגבש קריטריונים בימים הקרובים.

איתן רוב: הקריטריונים יהיו למשל: המלצת הגוף המתאם, צירוף דוחות יתרות אשראי ואובליגו עדכניים, חשבונו של העוסק או בעליו שלא הוגבל, אין לבנק הספציפי תביעות משפטיות כנגד העסק או בעליו, העסק לא מצוי בהליך של חדלות פירעון, אין לעסק חובות לא מוסדרים לרשויות המס - לא שאין לא חובות, אבל אני מדבר על חובות לא מוסדרים, יש הרבה מאוד עסקים שיש להם חובות והם מגיעים להסדר פריסת תשלומים עם רשויות המס - לא הופרשו חובות מסופקים בחשבונות הלווה בקרן, התחייבות של הלווה שלא למשוך את כספי ההלוואה במשיכות בעלים.

איתן רוב: אין כאן 5% של הון עצמי וגם לא חריגה בבנקים.

צביה גילת: כמה נדרשת ערבות?

איתן רוב: הערבות של הבנקים היא 50%, הביטחונות שהבנקים יכולים לדרוש זה עד 50% כאשר המצב היום הוא, שהבנקים לוקחים עד 30%, בנוסף לזה הם לוקחים ערבויות אישיות, בנוסף לזה הם לוקחים שעבוד שוטף על כל נכסי הלווה, כך שזה מגיע לסדרי גודל של 50% ויותר.

איתן רוב: אני יודע שזאת מגבלה, אבל הנושא הזה עדיין לא סגור.

צביה גילת: זה לא יעבור, אם זה יעבור, המצב יהיה אותו הדבר.

רוחמה אברהם-בלילא: כמי שמכירה את המגזר הציבור, מאוד חשוב להכניס את כל הנושא הזה ללוחות זמנים.

רוחמה אברהם-בלילא: כאשר ביקשתי לדעת מתי ההליך וההסדרים אמורים להסתיים, אני גם רוצה לדעת צפי לסיום התהליך הזה.

רוחמה אברהם-בלילא: לקחנו נקודה כאובה, אבל אם לא נביא אותה לידי יישום והסדר סופי עם הבנקים, הבאנו בלון פורח ולא עשינו דבר.

רוחמה אברהם-בלילא: מה הצפי שלך, אלדד פרשר, של הסדרים עם הבנקים?

אלדד פרשר: אני לא יודע לתת צפי בלוחות זמנים ובימים, אבל העקרונות שאיתן רוב תיאר גובשו יחד עם הבנקים, הם מקובלים באופן עקרוני על הבנקים.

אלדד פרשר: זו שאלה של ניסוח, זה לא צריך לקחת יותר מדי זמן.

רוחמה אברהם-בלילא: כמה זמן, תן הגדרת זמן, חודשים, שבועות, ימים?

אלדד פרשר: לא מדובר בחודשים אלא במספר שבועות.

אלדד פרשר: אני לא יודע לתת הערכה בכמה שבועות מדובר, ברגע שיהיה לנו את הפידבק הראשון מבנק אוצר החייל ובנק דיסקונט, נוכל לתת הערכה טובה יותר.

רוחמה אברהם-בלילא: מה קורה אם הוועדה תציב לוחות זמנים, של פרק זמן בין חודש לחודש וחצי של סיום כל התהליך, זה פרק זמן סביר?

אלדד פרשר: זה פרק זמן מאוד סביר, רק שזאת לא החלטה ביורוקרטית.

אלדד פרשר: אי אפשר להכריח את הבנק לחתום בנקודת זמן שאנחנו רוצים שהוא יחתום.

אלדד פרשר: אנחנו יכולים ללחוץ עליו, אנחנו יכולים להפעיל את כל כובד השפעתנו, אנחנו לא יודעים לתת לבנק לוחות זמנים.

אלדד פרשר: זה אינטרס של הבנק להפעיל את זה כמה שיותר מהר.

אלדד פרשר: אני לא רואה כאן בעיה מהותית.

1028: אני רוצה לברך, כחבר בוועדה, גברתי היו"ר, אני חושב שהיום זה יום חג לעסקים הקטנים, מי שאחראי לחג הזה היא גברתי היושבת ראש, שעבדה לילות כימים להגיע לכל הגורמים, הן באוצר והן במשרדי הממשלה השונים, כדי להביא את הצמיחה לא רק במשק אלא גם לעסקים הקטנים.

1028: אני מקווה מאוד שמהיום ינצלו את זה לטובה ולא לרעה.

1028: אחד הדברים החשובים ביותר שנעשו כאן, ביטול כל הפרוצדורות, ביטול הריצות והטרטורים עד לקבלת ההלוואה.

1028: נעשה כאן דבר טוב, אני מברך בשמי ובשם חברי הכנסת שנמצאים אתך בוועדה.

1028: יישר כוח, כל הכבוד.

יעקב ליצמן: אני רוצה להצטרף לברכות, נעשתה עבודה טובה.

יעקב ליצמן: דני, אני לא רוצה להיסחף, זה לא חג.

יעקב ליצמן: הכוונה טובה, הקריטריונים טובים, הבעיה היא לגבי הביצוע.

יעקב ליצמן: בביצוע אני רואה חורים רבים.

יעקב ליצמן: מניסיון דומה של בתי המלון, קיבלו אישור, אך כשהגיעו לבנק, הבנק לא רצה לשמוע.

יעקב ליצמן: כלומר, גם לאחר שמסכמים דברים, הבנקים לא מיישמים.

איתן רוב: זה נעשה עם הבנקים.

יעקב ליצמן: אני יודע שגם פנו לאנשי החשב הכללי ולא נעשה דבר.

יעקב ליצמן: העסק מתמוטט.

יעקב ליצמן: אני חושב שנעשתה עבודה טובה, אבל אני חושש שהקטע של היישום לא יבוצע.

רוני בריזון: גברתי היו"ר, אני מצטרף לברכות ומוסיף עליהן איחולים, שהאנרגטיות והכוח שבו דחפת את הדברים עד עכשיו לא ייפסקו, עכשיו אנחנו נכנסים לשלב שצריך לדחוף יותר חזק.

רוני בריזון: אני מצטרף לדאגתו של ח"כ ליצמן ומועד ההפעלה, זה מה שקובע בסופו של דבר.

רוני בריזון: אני מוסיף דאגה פרטית משלי שקראתי לה חוק פרט בריזון, שאומר, שתמיד יש דבר אחד שדופק את כל יתר הדברים, אני עדיין מחכה לראות מהו הדבר, אני חושב שכבר שמעתי ניצנים של אותו דבר אחד שיזיק לכל היתר, לכן אני מתכוון לעקוב אחר אותו הדבר כדי שלא יקום ולא יהיה.

מוטי שפירא: יש כאן מהלך מאוד חשוב.

מוטי שפירא: ישבנו כאן לפני שלושה חודשים והיתה תמימות דעים להפעיל את הקרן.

מוטי שפירא: ישנו מהלך חשוב, אבל צריך להיזהר מפסימיות.

מוטי שפירא: ישנם בעלי עסקים ועצמאים שיש להם המון בעיות אשראי, צריך לדבר על הבעיה של מאות אלפי עסקים קטנים, עצמאים ובעלי מלאכה שצריכים אשראי, שהבנקים חונקים אותם.

מוטי שפירא: הקרן הזאת לא צריכה לפתור את כל הבעיות של כל מי שי לו בעיות אשראי, אבל צריך ללכת בכיוון הזה.

מוטי שפירא: עשר שנים העסק הזה לא התרומם.

מוטי שפירא: לדעתי יש מאמץ חיובי מאוד , של החשב הכללי, של איתן רוב, של כל העוסקים בעניין על מנת לקדם את העסק, אם אפשר לצרף עוד בנקים, יהיה טוב, גם אם בהתחלה זה יתפוס יותר את העסקים הבריאים ועדיין לא ייתן את הפתרון לאלה שכבר על הקרשים.

מוטי שפירא: אני מקווה שבדיון הבא נעסוק בעסקים שנמצאים על הקרשים, עם בעיות של אשראי עם בעיות של הבנקים ויש בעיות קשות מאוד.

צביה גילת: אנחנו נמצאים במצב של הידרדרות מזה שלוש שנים.

צביה גילת: אנחנו בציפייה כבר זמן כל כך ארוך, הייתה קרן אור לפני שנה וחצי-שנתיים כאשר אמרו לנו שהקרן הראשון הוקמה, חיכינו וציפינו עד שהמהלכים יסתיימו, עד שהסתיימה ההדרכה בבנק - זה לקח עוד שנה, לא אלאה אתכם בפרטים, הסיפור ארוך.

צביה גילת: סוף סוף יש אוזן קשבת.

צביה גילת: אני מודה, יש אוזן קשבת, תודה לכם על כך, אבל אל תעצרו את המהלך הזה.

צביה גילת: אני רואה את העסקים יום יום, חלקם על פני תהום, אם לא יעזרו להם עכשיו, הם סוגרים את העסק, חלק כבר סגרו, אבל אלה שעדיין חיים, צריך להחזיק אותם חיים.

צביה גילת: 50% ערבות עצמית לא תעבור.

צביה גילת: אני מבקשת מאוד, תורידו את הקריטריון הזה.

צביה גילת: הבעיה השנייה הם ההליכים, פרק הזמן מהרגע שאנחנו מתחילים את התהליך עד לרגע שניתן יהיה לקבל את ההלוואה.

צביה גילת: הבנקים מתארגנים, זה לוקח להם ארבעה חודשים אחרי שהם חותמים את ההסכם.

צביה גילת: עוד לא חתמו את ההסכמים, כמה זמן זה עוד ייקח?

צביה גילת: אל נשכח שהקרן הנוכחית מסיימת את פרק הזמן שלה באוגוסט.

צביה גילת: אם עד אוגוסט ההליכים לא יסתיימו, נצא קרחים מכאן ומכן.

צביה גילת: מה אני מבקשת?

צביה גילת: אתם הולכים למהלך רציני ומכובד, אנא עשו אותו במרץ רב וגם במהירות, גם את חתימת ההסכמים עם הבנקים, לבקש מהבנקים לסיים את תהליכי ההדרכה שלהם מהר ככל האפשר כדי שאפשר יהיה ללכת הלאה.

צביה גילת: הורדתם הון עצמי, תודה רבה, תורידו גם את הצורך מערבות גבוהה כל כך.

צביה גילת: תודה.

יעקב ליצמן: חבר הכנסת רוחמה אברהם, אני מציע לך לחייב את הבנקים להופיע לישיבה הבאה.

רוחמה אברהם-בלילא: אני לוקחת זאת לתשומת לבי.

מיכאל תבור: צביה גילת הזכירה את תהליך ההתארגנות, אכן זה נכון, הבנקים הם גופים קצת איטיים ומסורבלים, המחלקות המשפטיות קצת בעייתיות, זה לוקח זמן.

מיכאל תבור: התחזית היא, אם אכן ייחתמו ההסכמים, ההערכה היא סדר גודל של 4-5 חודשים מהיום לקחת את ההלוואה הראשונה.

מיכאל תבור: בקרן הנוכחית יש קצת תנופה, הקצב של החודשיים האחרונים היה גדול מאשר כל החודשים הקודמים, חלק מזה בגלל הפרסום.

מיכאל תבור: ההתעוררות ממשית, הגענו ל-70 אישורים ו-40 ביצועים, קרי, כ-8 מיליון שקלים.

מיכאל תבור: צריך לחשוב על תקופת המעבר, אם התוקף של הקרן מסתיים ב-25 באוגוסט, יכול להיות שכדאי להאריך בחצי שנה את הקרן הנוכחית.

מיכאל תבור: הקרן הנוכחית טיפול באופן טבעי כי התנאים של הקרן החדשה יהיו טובים יותר, ולכן ברגע שהקרן החדשה תיכנס לתוקף, הקרן הישנה לא תהיה רלבנטית.

מיכאל תבור: אסור להשאיר חור פתוח, בגלל מבול הפניות מדובר בין חמש לעשר פניות ביום, משהו שלא היה בעבר.

יעקב ליצמן: פניות או ביצועים?

רוחמה אברהם-בלילא: פניות, מדובר בגידול משמעותי בפניות.

ישראלה מני: אני רוצה לומר תודה ליושבת הראש ולאיתן רוב שישב אתנו ארוכות ושמע את כל נציגי המגזר העסקי.

ישראלה מני: אני רוצה להצטרף למה שאמרה צביה גילת בעניין הביטחונות.

ישראלה מני: כאשר פנו אלינו חברים בנושא הקרן, אני יכולה לספור על יד אחת את כמות החברים שקיבלו הלוואה.

ישראלה מני: הסיבה היחידה שבגינה הנושא נפל זה נושא הביטחונות.

ישראלה מני: גם הלוואה של 100 אלף שקל, אם הוא צריך להמציא ביטחונות של 50 אלף שקל, זו בעיה, אין לו את הכסף הזה כי אם היה לו את הכסף הזה הוא לא היה צריך הלוואה.

ישראלה מני: לכן נושא הביטחונות הוא נושא קריטי.

ישראלה מני: נושא נוסף שצריך להעלות בישיבות הבאות, לנושא עסקים קטנים יש בעיות רבות, אחד הנושאים, חובות המדינה.

ישראלה מני: נושא נוסף, מחנק האשראי וריביות מאוד גבוהות שהבנקים גובים.

רוחמה אברהם-בלילא: הכר נרחב, יש כאן הרבה עבודה.

רוחמה אברהם-בלילא: התכנסו לדיון בקרן הון חוזר, אני מבקש להתייחס לנושא.

רוחמה אברהם-בלילא: אני אשמח לשמוע רעיונות והצעות נוספות, אבל לא כרגע.

ישראלה מני: אנחנו מבקשים שבדיונים הנוספים יהיו דיונים על נושאים אחרים שקשורים לעסקים הקטנים.

עדי שטינברג: מערכת הטלפונים של המערכות המסייעות, אם זה הרשות לעסקים קטנים, אם זה הארגונים הכלכליים, קורסות תחת עומס הפניות.

עדי שטינברג: פרק זמן של ארבעה-חמישה חודשים, כפי שמיכאל תבור אמר, לא יהיה מי שיקבל את הלוואות.

איתן רוב: שמעת מה הוא אמר במה זה תלוי.

עדי שטינברג: אני מדבר על עסקים שצריכים אשראי או הלוואות בהיקפים של 10,000 שקלים.

עדי שטינברג: אני מדבר על הלוואות בהיקפים שגם המגזר שמייצג חבר הכנסת ליצמן בנושא המגזר החרדי, יש שם מהפכה בנושא עסקים קטנים ויזמות לנשים חרדיות ואם לא ייתנו את ההלוואה בחודש-חודשיים הקרובים, חבל על הזמן, העסק ממש בוער.

עדי שטינברג: אפשר לפתור את כל הבעיות שצוינו כאן רק בחקיקה.

עדי שטינברג: צריך לעשות חוק מסודר כמו בצרפת וארצות הברית, בתוך החוק הזה לשים את כל הבעיות, את כל החסמים שיש בנושא עסקים קטנים ולפתור הכל בבת אחת.

סיגל אבירם: אני רוצה להציג נקודה נוספת מעבר למה שנאמר כאן, העסק שבא לקחת הלוואה כנראה נמצא במצוקה, לגבי הביטחונות, אם הוא היה יכול לממן בעצמו, הוא לא היה לוקח את ההלוואה.

סיגל אבירם: לגבי הביטחונות שיש לו, יש לו קופות גמל בבנק אך הבנקים לא מסכימים שקופות הגמל יהוו ביטחונות.

סיגל אבירם: ראשית, אם אפשר להוריד את הרף של 50%, שנית, אולי לאפשר לקרן הזאת, שקופות הגמל יהוו ביטחון, אחרת הכסף לא יגיע ליעדו.

סיגל אבירם: אני רוצה לומר לאיתן רוב, השינויים שישנם בקריטריונים, הם שינויים אדירים שלא חשבו עליהם קודם, בדיוק אותו הדבר כמו השינוי בתפיסה הזאת של השינויים בקריטריונים שהם מראים על פתיחות, אותה הדבר שיהיה השינוי לגבי הביטחונות.

שלמה מנחם: חברת הכנסת רוחמה אברהם, אני שמח שהפכת את העסק הקטן לעסק גדול, זאת גם תודות לאיתן רוב.

שלמה מנחם: מהניסיון שלי, הייתי רוצה לנסות לשנות תפיסת עולם לגבי הקרן הזאת.

שלמה מנחם: בקרן הקודמת היו תנאים שונים, היום התנאים קשים מאוד.

שלמה מנחם: בגלל המיתון הנוכחי צריך להקל על קבלת ההלוואה, להקל על העסקים הקטנים בקבלת הכסף.

שלמה מנחם: אבל במאוזן, להקשות על תנאי האכיפה, מה שלא נעשה בקרן הקודמת.

שלמה מנחם: צריך לשנות את החשיבה.

שלמה מנחם: החסם האמיתי הוא הביטחונות.

שלמה מנחם: לעסקים הקטנים והבינוניים אין יותר ביטחונות, אם היו לי ביטחונות, הייתי לוקח יותר אשראי.

שלמה מנחם: נגמר לנו, הגענו עד לגבול הבית, אני שומע על מפעלים שמשעבדים את הבית שלהם לטובת העסק.

צביה גילת: מזמן זה כבר עבר את זה.

איתן רוב: ההערות חשובות וניקח אותן בחשבון.

איתן רוב: אמרתם, שהמגבלה העיקרית היא נושא הבטוחות כי כל השאר הסתדר.

איתן רוב: הנושא הזה ייבחן, אני מודע לזה שזה בעייתי, היום אני עוד יושב בעניין עם מיכאל תבור, עם החשב הכללי, נבדוק את הדברים.

צביה גילת: אתה לא רוצה שיהיה עוד כישלון.

איתן רוב: אף אחד לא רוצה שזה לא יצלח.

איתן רוב: נעשו מאמצים רבים גם מצד החשב הכללי על מנת להביא את הכלי הזה לידי יישום, גם בתוך האוצר, זה לא פשוט לשנות תפיסה של אגף התקציבים.

איתן רוב: החשב הכללי שינה כאן פאזה בצורה משמעותי.

איתן רוב: אני רוצה לומר, השימוש לא ייעשה רק להון חוזר, אלא אפשר גם להרחיב את העסק.

איתן רוב: שנית, הנושא של תקופת המעבר שדיבר עליה תבור, נבחן יחד את הנושא, בהחלט ניתן עליו את הדעת.

איתן רוב: חשוב להבדיל מהקרן הקודמת, סיכמנו על עצמנו עוד מנגנון שאנחנו לא מחכים למעקב של יו"ר הוועדה, לחיוב אני אומר את זה, אלא קבענו לעצמנו שגם החשב הכללי, גם מנכ"ל תמ"ת וגם אנוכי מתכוונים לשבת ולבחון מדי שלושה חודשים את הביצוע ולראות מה מהקריטריונים מהווה חסם.

איתן רוב: אנחנו רוצים שהדבר יהיה אופרטיבי ותפעולי.

איתן רוב: אנחנו לא יוצאים לדרך ואומרים, ניפגש בעוד שנתיים לקרן החדשה, אלא מתכוונים לעקוב אחר היישום בצורה שוטפת.

איתן רוב: אני מסכים, המבחן יהיה בביצוע.

איתן רוב: אני רוצה לומר לכם, אנחנו מאוד רגישים לנושא של עסקים קטנים.

איתן רוב: פרסמתי הנחייה ביום ראשון האחרון לטובת העסקים הקטנים שנמצאים ב"בניין מרכזים", כ-500 עסקים, דחיתי להם את תשלום המע"מ ב-60 יום על מנת שיוכלו להתארגן.

איתן רוב: גם את החובות וההסדרים, נהיה גמישים אתם.

איתן רוב: יחד עם זאת, אנחנו מכירים את העסקים האלה, לא נאפשר מניפולציות, אבל נתנה הנחייה לדחות ל-60 יום וזאת על מנת לתת להם אפשרות להשתקם, זה חלק מהטיפול שלנו במגזר הזה.

צביה גילת: אל תשכח שכתב הערבות מסתיים באוגוסט.

רוחמה אברהם-בלילא: אנחנו נמצאים בתחילת חודש יולי, יש לנו עוד כחודש וחצי, במהלך החודש וחצי נשב עוד מספר פעמים.

רוחמה אברהם-בלילא: אנחנו נהיה עם יד על הדופק ואם נצטרך להאריך את הקרן הישנה לתקופת ביניים על מנת יפער חור, נעשה זאת.

רוחמה אברהם-בלילא: אני מבקשת לישיבה הבאה לזמן את כל הנציגויות, כולל נציגות הבנקים.

רוחמה אברהם-בלילא: אני רוצה לשמוע מה קורה, אני מציעה שהישיבה הבאה תתקיים בעוד שבועיים מהיום.

רוחמה אברהם-בלילא: אם לכם תהיה תשובה בעניין ההסדר, בשמחה רבה.

רוחמה אברהם-בלילא: מה שחשוב, אבקש לדעת לגבי תקופת המעבר, איך מגבשים עמדה כדי שלא תהיה נפילה בין הכיסאות, עמדה אופרטיבית ויישומית.

רוחמה אברהם-בלילא: מצד שני, איך אנחנו בוחנים ושוקלים להקל את הקריטריונים.

רוחמה אברהם-בלילא: שעון החול שהתהפך התהפך כבר מזמן, נותרו רק מספר גרגירים.

רוחמה אברהם-בלילא: אין לנו את הזמן שחשבנו שישנו.

רוחמה אברהם-בלילא: רבותיי, אני מודה לכם מאוד, אשמח להתייחסויות נוספות שלכם בנושא, הישיבה נעולה.